《浯溪读中兴碑》
清代·金虞

文于天地不两天，我昔闻自浯溪歌。浯溪深处漫郎宅，后有作溪何其多。

中兴一颂岿然在，手剔苍藓三摩挲。当时翰墨鲜高手，谁与八代回狂波。

鸾台凤阁数燕许，东封石刻徒媕娿。斯文独任起衰责，采薇六月相肩摩。

平原颜公忠烈士，肝胆契合心手和。大书特书照岩户，如日始出星交罗。

想当握笔几透爪，一一劲挺无纤颇。因思往迹发长喟，乱由入召非由他。

妖妃孽臣早不断，乃出下策驰青骡。艰难百战两京复，实赖灵武挥天戈。

儒官扬厉职应尔，讵忍腹诽含谯诃。余子纷纷若镌凿，强作解事理则那。

三吾亭子高嵯峨，下有石镜冷不磨。飞泉㶁㶁生盘涡。

惜哉无人洗山骨，奈此玉佩琼琚何。

作者简介：清浙江钱塘人，字长孺，号小树。康熙五十九年举人，官湖北孝感知县。乾隆间举鸿博，因丁忧未试。以八股文闻名，而诗亦清丽。有《小树轩集》。